
A patent ductus arteriosus (PDA) klinikai és anatómiai vonatkozásai kutyákban

 A PDA gyanúja az esetek többségében a fizikális vizsgálat során észlelt eltérések hatására merül fel, és saját elemzések alapján a PDA tekintetében Magyarországon leginkább érintett kutyák a kistestű fajtákból kerülnek ki, általában kétszer annyi közöttük a szuka, mint a kan, és a életkoruk a betegség diagnosztizálásakor általában a 12-18. hét közé esik. Mind az irodalmi adatokból, mind a személyes tapasztalatok alapján leszűrhető, hogy a két leggyakoribb tünetből, tehát a fejlettségbeli visszamaradásból és a bal szívbázisnál hallható lokomotív szívzörejből általában fel lehet állítani a PDA diagnózisát - ezért kell megfelelő figyelmet fordítani a szív hallgatózásos vizsgálatára már az első oltások beadása idején. Emellett természetesen el kell végezni valamilyen képalkotó vizsgálatot, melyek közül legnagyobb jelentősége az echocardiográfiának, ezen belül is a színes Doppler-ultrahangvizsgálatnak van: ennek eredménye a diagnózis megerősítése mellett a ductusban fennálló áramlás irányának pontosítására, és ily módon a rPDA-tól való differenciálásra is szolgál.
 Kezelés szempontjából a leggyakrabban használt módszer a hagyományos úton történő műtéti lekötés: Magyarországon jelenleg szinte kizárólag ezt alkalmazzák a PDA terápiájára. A hagyományos lekötési módszer helyett alkalmazható a Jackson-Henderson technika, mely során csak minimális mértékben kell a ductus medialis oldalán preparálni, így kisebb eséllyel lép fel intraoperatív fatális vérzés, ellenben nagyobb arányban maradhat vissza reziduális áramlás.
 A műtét után 2-4 hét elteltével érdemes kontroll echocardiográfiás vizsgálatot végezni, és ilyen módon megállapítani, hogy a másodlagos következmények (pl. bal kamra tágulat) miatt átalakult szerkezetű szív milyen mértékben szerveződött vissza a fiziológiás állapotára.
 PDA esetén a kórjóslatot nagyban befolyásolja, hogy a szívkárosodások fellépése előtt kerül-e diagnosztizálásra, illetve kezelésre a beteg. Optimális esetben már néhány hónapos korban felfedezik a betegséget, és sor kerül a terápiára. Hogyha ez nem történik meg, a szívelváltozások okán kialakuló dekompenzált keringési állapot miatt a halál elkerülhetetlenül bekövetkezik, viszont amennyiben a műtét sikeres volt és hosszútávú komplikációk sem léptek fel, a páciens a későbbiekben teljes értékű életet élhet.



